‘Ondersteun apteke waar jy en jou geld welkom is’(Foto: Karen Sandison/ANA) Die burgerregteorganisasie AfriForum het Dis-Chem se “rassistiese personeelbeleid” ten sterkste veroordeel en sy meer as 308 000 lede aangemoedig om eerder gemeenskapsapteke te ondersteun. “Dis-Chem is nie die enigste apteek in Suid-Afrika nie. AfriForum spoor sy lede en ondersteuners aan om hul plaaslike gemeenskapsapteek te ondersteun om sodoende hul geld te laat praat!” sê Ernst van Zyl, veldtogbeampte vir strategie en inhoud by AfriForum. Dit kom nadat ’n interne memo deur Dis-Chem se uitvoerende hoof, Ivan Saltzman, uitgereik is waarin ’n moratorium op die aanstelling of bevordering van wit mense in Dis-Chem geplaas word. “AfriForum ondersteun Solidariteit se regsaksie teen Dis-Chem, wat die weiering op die aanstelling en bevordering van wit mense in die hof gaan uitdaag. Dis-Chem se rassediskriminasie is skokkend en onaanvaarbaar. “Daar moet ’n groter debat gevoer word oor rassediskriminerendewetgewing en -beleide in Suid-Afrika. Dis hoogtyd dat hierdie beleide veroordeel en uiteindelik afgeskaf word,” sluit Van Zyl af. Volgens AfriForum kan die publiek van sy aanlyn platform, AfriForum Sakenetwerk, gebruik maak waar plaaslike ondernemings gelys en maklik gevind kan word. Die Instituut vir Rasaangeleenthede (IRR) het vroeër gesê hy wil duidelikheid hê oor Dis-Chem se rasse-indiensnemingsbeleid. Dis-Chem het mense die afgelope week woedend gehad met ŉ skrywe wat aan personeel gestuur is wat lui dat wit personeellede nie aangestel of bevorder mag word nie sodat indiensnemingsteikens by die maatskappy behaal kan word. Dis-Chem het intussen gesê die interne memorandum het “verkeerdelik” wyd versprei en was bloot “swak bewoord”. Die raad van Dis-Chem het bygevoeg die memorandum het nie “die waardes van die maatskappy weerspieël nie”.